Inaresto siya kan bangging idto kan Oktobre 1896 sa saiyang harong kan mga Gwardiya Sibil sa pagboot kan kura paroko kan Libmanan na si Padre Jose Serrano. Duman sa kumbento kinadogkadog na siyang husto, dangan pinalakaw sana pasiring sa Nueva Caceres kairiba an iba pang naaresto na sinda Vicente Ursua asin Pablo Perpetua. Sa laog nin duwang aldaw, siya pigpasakitan pa sa kumbento kan Simbahan nin San Francisco dangan ikinonkon sa karsel kun saen siya naotsan ta dai natagalan an makuring kulog sa hawak na saiyang sinapo' sa pagparakadog saiya.